**Mesazh i Presidentit të Republikës**

**Me rastin e 100-vjetorit të Armëpushimit të vitit 1918**

**11 nëntor 2018**

Një shekull.

U bë një shekull që kur Armëpushimi i 11 nëntorit të vitit 1918 i dha fund betejave vëllavrasëse të Luftës së Parë Botërore.

Kësaj përballje të pafund, komb kundër kombi, popull kundër populli. Me transhetë e saj plot me baltë, gjak e lot. Rrebeshet e saj të zjarrit dhe çelikut që oshtinin çdo moment dhe çirrnin edhe qiejt më të qetë. Fushat e saj të betejave të kthyera përmbys dhe vdekja, e kudo pranishme.

Më 11 nëntor 1918, një frymë e thellë lehtësimi përshkoi Francën. Që nga Compiègne, ku u nënshkrua Armëpushimi herët në mëngjes, ajo frymë u përhap në fushat e betejave.

Më në fund, pas katër vitesh pambarim zhurme dhe tërbimi, terri dhe llahtari, armët heshtën në frontin perëndimor.

Më në fund, oshtima ndjellakeqe e topave ia la vendin një tingulli të gëzueshëm që u ngrit nga trumbetat e kambanave, nga sheshet e qyteteve të madha dhe të fshatrave.

Kudo u festua me krenari fitorja e Francës dhe aleatëve të saj. Mjekroshët tanë nuk luftuan më kot; nuk vdiqën më kot: Atdheu shpëtoi, paqja më në fund do të kthehej!

Por gjithashtu, kudo shiheshin dëmet dhe ndihej zija: diku, një djalë qan për babanë e tij, diku tjetër, një baba qan për djalin e tij; më tutje, dhe gjithandej, një grua e ve qan burrin e saj. Dhe kudo shihen karvanë të gjatë njerëzish të gjymtuar dhe të sakatuar.

Franceze, francezë, në çdo qytet dhe në çdo fshat, franceze dhe francezë të të gjithë brezave dhe të gjitha anëve, jemi mbledhur për këtë 11 nëntor.

Për të përkujtuar fitoren. Por edhe për të festuar paqen.

Ne jemi mbledhur në komuna, para monumenteve të të rënëve për t’u bërë homazhe dhe për t’u shprehur mirënjohjen tonë të gjithë atyre që na kanë mbrojtur dje, por edhe të gjithë atyre që na mbrojnë sot, duke sakrifikuar edhe jetën e tyre.

Ne do t’i kujtojmë mjekroshët tanë të rënë për Francën. Civilët tanë, shumë prej të cilëve humbën jetën gjithashtu. Ushtarët tanë të damkosur përgjithmonë në trup dhe në shpirt. Fshatrat tanë të rrënuar, qytetet tona të shkatërruara.

Ne kujtojmë gjithashtu vuajtjen dhe nderin e të gjithë atyre që u larguan nga vend i tyre dhe erdhën nga Afrika, Paqësori dhe Amerika në tokën franceze, të cilën se kishin parë asnjëherë por që e mbrojtën trimërisht.

Ne kujtojmë vuajtjet dhe nderin e dhjetë milionë luftëtarëve të të gjitha vendeve që u dërguan në këto beteja të tmerrshme.

Franceze, francezë, jemi mbledhur gjithashtu sot të ndërgjegjshëm për historinë tonë të kaluar dhe për të refuzuar që ajo të përsëritet.

Sepse shekulli që na ndan nga sakrificat e tmerrshme të grave dhe burrave nga viti 1914 deri më 1918 na ka mësuar se sa e brishtë është paqja.

Ne e dimë se me sa forcë, nacionalizmi, totalitarizmi, mund t’i mposhtin demokracitë dhe të vënë në rreziku edhe vetë idenë e qytetërimit.

Ne e dimë se sa shpejt mund shkërmoqet papritur rendi multilateral.

Ne e dimë se Evropa e bashkuar, farkëtuar nga pajtimi Francës me Gjermaninë, është një pasuri më e brishtë se kurrë.

Vigjilencë! E tillë është ndjenja që duhet të na frymëzojë kujtimi i masakrës së tmerrshme të Luftës së Madhe.

Kështu do të jemi pra të denjë për kujtimin e grave dhe burrave që kanë rënë para një shekulli. Kështu do të jemi të denjë për sakrificën e grave dhe burrave, në sajë të të cilëve ne jemi sot këtu, të bashkuar, një popull i lirë.

Rroftë Evropa në Paqe!

Rroftë Republika!

Dhe rroftë Franca!